వి. జగదీశ్వర్ గౌడ్

వాలిదాసు జగదీశ్వర్‌ గౌడ్‌ తెలంగాణ రాష్ట్రానికి చెందిన రాజకీయ నాయకుడు. ఆయన మూడుసార్లు గ్రేటర్ హైదరాబాద్ మున్సిపల్ కార్పొరేషన్ ఎన్నికల్లో మాదాపూర్ డివిజన్‌ కార్పొరేటర్‌గా గెలిచాడు.

జననం, విద్యాభాస్యం 
వి. జగదీశ్వర్ గౌడ్ 1975 జూన్‌ 24న తెలంగాణ రాష్ట్రం, రంగారెడ్డి జిల్లా,  శేరిలింగంపల్లి మండలం, నల్లగండ్ల గ్రామంలో వాలిదాసు హరిశంకర్‌, భాగ్యమ్మ దంపతులకు జన్మించాడు. ఆయన సిస్టర్ నివేదిత కాలేజీ నుండి ఎంబీఏ, హైదరాబాద్‌లోని పెండికంటి న్యాయ కళాశాల నుండి ఎల్‌ఎల్‌బీ పూర్తి చేసి హైదరాబాద్‌లోని సిటీ సివిల్ కోర్టులో న్యాయవాదిగా ప్రాక్టీస్ 2003 నుండి 2004లో వరకు బార్ కౌన్సిల్‌కు ఎగ్జిక్యూటివ్ మెంబర్‌గా ఎన్నికయ్యాడు.

రాజకీయ జీవితం
వి. జగదీశ్వర్ గౌడ్ రాజకీయ నేపధ్యమున్న కుటుంబం నుండి రాజకీయాల్లోకి వచ్చాడు. ఆయన చినాన్న మల్లికార్జున్ గౌడ్ మాజీ పీసీసీ అధ్యక్షుడు, మాజీ కేంద్రమంత్రిగా పని చేశాడు. జగదీశ్వర్ గౌడ్ 2004లో కాంగ్రెస్ పార్టీ ద్వారా క్రియాశీల రాజకీయాల్లోకి వచ్చి 2002లో రంగారెడ్డి జిల్లా కాంగ్రెస్ పార్టీ కార్యదర్శిగా, ఆ తరువాత 2008లో జీహెచ్ఎంసీ  కాంగ్రెస్ పార్టీ ప్రధాన కార్యదర్శిగా పని చేసి యువజన వ్యవహారాలు & క్రీడలు మంత్రిత్వ శాఖ పరిధిలోని స్వయంప్రతిపత్త సంస్థ నెహ్రూ యువ కేంద్ర సంఘటన్‌కు కార్యనిర్వాహక సభ్యుడిగా నియమితుడయ్యాడు.

జగదీశ్వర్ గౌడ్ 2009లో జరిగిన గ్రేటర్ హైదరాబాద్ మున్సిపల్ కార్పొరేషన్ ఎన్నికల్లో కాంగ్రెస్ పార్టీ నుండి మాదాపూర్ డివిజన్‌ కార్పొరేటర్‌గా తొలిసారి గెలిచాడు. ఆయన ఆ తరువాత 2016, 2020లో జరిగిన గ్రేటర్ హైదరాబాద్ మున్సిపల్ కార్పొరేషన్ రెండుసార్లు బీఆర్‌ఎస్‌ పార్టీ నుండి 107 డివిజన్‌ మాదాపూర్ డివిజన్‌  కార్పొరేటర్‌గా గెలిచాడు. 

జగదీశ్వర్ గౌడ్ 2018లో శేరిలింగంపల్లి ఎమ్మెల్యే టికెట్ ఆశించగా, పార్టీ నచ్చజెప్పడంతో ఆయన పార్టీ సిట్టింగ్ ఎమ్మెల్యే అరికెపూడి గాంధీ గెలుపులో కీలకంగా పని చేశాడు. ఆయనను 2023 సెప్టెంబర్ 27న జీహెచ్ఎంసీలో బీఆర్ఎస్ పార్టీ ఫ్లోర్ లీడర్‌గా నియమితుడయ్యాడు. జగదీశ్వర్ గౌడ్ 2023 తెలంగాణ శాసనసభ ఎన్నికల్లో శేరిలింగంపల్లి టికెట్‌ కోసం పోటీ పాడగా పార్టీ తిరిగి సిట్టింగ్ ఎమ్మెల్యే అరికెపూడి గాంధీకి టికెట్ కేటాయించడంతో మనస్థాపం చెందిన ఆయన బీఆర్ఎస్ పార్టీకి రాజీనామా చేసి అక్టోబర్ 18న టీపీసీసీ అధ్యక్షుడు రేవంత్ రెడ్డి సమక్షంలో కాంగ్రెస్ పార్టీలో చేరాడు. 

2023 తెలంగాణ శాసనసభ ఎన్నికల్లో భాగంగా అక్టోబర్ 27న కాంగ్రెస్‌ ప్రకటించిన రెండో జాబితాలో ఆయనను శేరిలింగంపల్లి అభ్యర్థిగా ప్రకటించింది.

మూలాలు

తెలంగాణ రాష్ట్ర సమితి రాజకీయ నాయకులు
భారత జాతీయ కాంగ్రెస్ నాయకులు
తెలంగాణ రాజకీయ నాయకులు
1975 జననాలు